Иван Вазов
Из прозореца

chitanka.info

Из прозореца си южен

всякой ден като поглеждам,

мощна Витоша съглеждам

в плащ зелен ил теменужен.

Виждам тамо кръгозора

със лазура му дълбоки

през тополите високи

на съседа ми във двора.

Често виждам, в блян унесен,

други гледки по-далечни,

сякаш сенки бързотечни,

сякаш някаква си песен,

чудни някакви градини,

цъфнали с надежди злати,

с бури, с устреми крилати —

вази, млади ми години!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.